b'\n_START_ARTICLE_\nHuesca\n_START_SECTION_\nZgodovina\n_START_PARAGRAPH_\nHuesca je bila ustanovljena v predrimskem obdobju. V starodavnem iberskem jeziku se je imenovala Bolskan. V rimskem obdobju se je imenovala Osca in je bila upravno sredi\xc5\xa1\xc4\x8de Vescetanija na severu Tarakonske Hispanije na cesti od Tarracoma (sedanja Tarragona) in Ilerda (modern Lleida) proti Caesaraugusti (sedanja  Zaragoza).  Bila je kolonija pod oblastjo Kvinta Sertorija, ki je imel v mestu svojo bazo. Mesto je kovalo svoj denar in imelo presti\xc5\xbeno \xc5\xa1olo, ki jo je ustanovil Setrtorij za \xc5\xa1olanje mladih Ibercev po latinskih in rimskih obi\xc4\x8dajih. Osca se je po Strabonovih zapisih po Sertorijevi smrti preimenovala v  Ileoscan (gr\xc5\xa1ko \xe1\xbc\xb8\xce\xbb\xce\xb5\xcf\x8c\xcf\x83\xce\xba\xce\xb1\xce\xbd). Zgleda, da so bili v njeni okolici rudniki srebra. _NEWLINE_Enrique Fl\xc3\xb3rez, \xc5\xa1panski zgodovinar iz 18. stoletja, je zapisal, da ogromne koli\xc4\x8dine srebra, ki so ga anti\xc4\x8dni pisci omenjali kot argentum Oscense in signatum Oscense, ni moglo dobaviti samo eno mesto. K temu dodaja, da je po njegovem mnenju izraz "Oscense" pomenil "\xc5\xa1panski" in je popa\xc4\x8denka izraza "eus-cara", ki je baskovsko ime baskovskega jezika. Romanizirano mesto je z odlokom cesarja Avgusta leta 30 pr. n. \xc5\xa1t. postalo municipij._NEWLINE_V poznem 8. stoletju so mesto osvojili Arabci in ga preimenovali v Va\xc5\xa1aka (arabsko \xd9\x88\xd8\xb4\xd9\x82\xd8\xa9). Spadalo je v  Gornjo marko Kordovskega emirata. Mestu je vladal lokalni guverner, ki ga je imenoval kordovski emir. V mestu so se stalno dogajali politi\xc4\x8dni nemiri, upori in umori v rivalskih klanih  Banu Qasi, Banu Amrus in Banu al-Tawil, pa tudi v pamplonski dinastiji Arista. Njihov cilj je bil priti na oblast in dose\xc4\x8di avtonomijo in neodvisnost od emirata. Sredi 10. stoletja je na oblast pri\xc5\xa1el klan  Banu Tud\xc5\xbeibi, ki je Gornji marki vladal iz Zaragoze. Leta 1018 se je Va\xc5\xa1aka uspe\xc5\xa1no odcepila od razpadajo\xc4\x8dega emirata in postala del Taife Zaragoza. Leta 1094 je San\xc4\x8do Ramirez v njeni bli\xc5\xbeini zgradil grad Montearag\xc3\xb3n z namenom, da bi jo osvojil. Med pregledom oblegovalne vojske  ga je pod obzidjem Va\xc5\xa1ake  smrtno ranila pu\xc5\xa1\xc4\x8dica oblegancev. Mesto je dve leti kasneje osvojil njegov sin Peter I. Aragonski._NEWLINE_Leta 1354 je kralj Peter IV. Aragonski ustanovil Univerzo Huesce, ki je sprva imela samo teolo\xc5\xa1ko fakulteto. \xc5\xa0ola se je kasneje raz\xc5\xa1irila in za\xc4\x8dela na koncu 16. stoletja propadati  zaradi ustanovitve Univerze Zaragoze. Leta 1845 so univerzo razpustili._NEWLINE_Med \xc5\xa1pansko dr\xc5\xbeavljansko vojno (1936-1939) je bika hue\xc5\xa1ka fronta prizori\xc5\xa1\xc4\x8de nekaj najbolj krvavih bitk med republikanci in Frankovo armado. Mesto so oblegali republikanci, med katerimi je bil tudi George Orwell, vendar ga niso uspeli osvojiti.'